Del denne artikkelen

Åpner i Skottegaten mandag klokken 11 og du er invitert.

Bossnetterminalen i Jekteviken står klar til å ta imot avfall fra omkring 3000 husholdninger på Nøstet, Klosteret, Engen og Sydnes, som blir de første som tilknyttes det nye bossnettet. Bergen blir første by i Norge som får tilsvarende løsning som er etablert i andre storbyer som Gøteborg og Barcelona.

Prosjektet bossnettet i Bergen ble vedtatt i 2008, og har siden medført mye graving i sentrumsgatene. Nettet skal bygges i tre forskjellige nett, blått, grønt og rødt og ble i 2007 estimert til en kostnad på 1050 millioner kroner. Imidlertid ble det etterhvert ytret bekymring for kostnadsutviklingen og politikerne fikk et nytt estimat på bordet i 2013, som tilsa en formidabel økning til 1500 millioner kroner. Til og med i fjor er 252 millioner av disse brukt opp og prognosen i år er på 232 millioner kroner.

Åpning blått nett

Bossnettet som åpnes av byråden i Skottegaten mandag er det blå nettet. Det grønne er tiltenkt byggestart neste år, og det røde har bystyret bestemt skal avventes til trasé for bybanen til Åsane er avklart, noe det nye byrådet har signalisert skal være over Bryggen.

ANNONSE



Det er den nye byrådslederen som åpner bossnettet i Skottegaten mandag 26. oktober klokken 1100, og alle er velkommen.

Slik fungerer det

Du slipper bosset ned i et nedkast, og der blir det liggende til det skal suges videre. Når restavfallet suges, åpnes ventilen i første tank. Denne tømmes, og stenges. Deretter åpnes ventilen i neste tank, som tømmes og stenges. Dette gjentas til alle tanker er tømt. Når alt restavfallet er sugd avgårde, gjentas prosessen for papir- og plastavfallet. Dette skjer to ganger om dagen. Det er til enhver tid bare en type avfall i rørene samtidig. Bossterminalen som tar i mot alt fra det blå nettet, er den i Jekteviken.

Vindhastigheten i rørene kommer opp i 80 kilometer i timen, og selve avfallet flyttes med halve hastigheten.

Dette må du vite

Med bossnettet blir det nå mulighet til å levere restavfall, papir, drikkekartong og plastemballasje på samme sted ved nedkastene. Hver huseier i de aktuelle områdene skal få et brev med informasjon om dato og klokkeslett for tilkobling, samt hvilket nedkastpunkt beboerne skal bruke. Bir sender et brev per boenhet og hvert brev inneholder to nøkkelbrikker.

Med nøkkelbrikken åpner du luken i nedkastene og hvor mye du bruker brikken er det som danner grunnlag for hvor mye du må betale i renovasjonsgebyr. Utleiere videresender nøkkelbrikkene til leietakere. Selger du huset ditt, må du levere nøkkelbrikkene videre til ny eier.

Frem til nyttår betaler alle samme i renovasjonsgebyr som de gjør i dag. Fra nyttår innføres fleksibel gebyrmodell for alle husholdningskunder i Bergen. Det betyr at alle skal betale etter hvor mye restavfall de kaster, og det gjelder også for bossnettkundene. Minimumsprisen for en bossnettkunde blir 208 kr per måned. De som trenger å kaste mer restavfall enn det som er med i minimumsprisen betaler et tillegg hver gang de åpner restavfallsluken. Det koster ingenting å åpne luken for papir, drikkekartong og plastemballasje, opplyser Bir på sine nettsider.

To typer nedkast

På nedkastpunktene er det plassert både grønne og blå nedkast. Det grønne nedkastet er for restavfall. Det blå nedkastet er for papir, drikkekartong og plastemballasje. Glass- og metallemballasje må fortsatt leveres til returpunkt. For Nordnes finner du den mobile gjenvinningsstasjonen på Klosteret hver onsdag klokken 1500-1900. Etter hvert som bossnettet bygges ut, vil flere og flere nedkastpunkt også få et nedgravd returpunkt like ved nedkastene til bossnettet.

Hva med bosspannene?

Bir henter inn bosspann kort tid etter åpningen av bossnettet. I mellomtiden må spann oppbevares på eiendommen. Huseierne vil få en SMS-varsel før innhenting.

Åpner gate for gate

– Mandag 26. oktober starter åpningen og det er deler av Skottegaten og hele Claus Frimanns gate som åpner den dagen. Dagen etter åpner vi noen flere gater, og sånn fortsetter vi noen uker fremover til vi har fått åpnet hele den delen av bossnettet som vi er klare med i høst. Alle boenheter i de aktuelle områdene som får bossnett blir tildelt et bestemt nedkastpunkt og to i reserve. Huseiere som blir tilkoblet bossnettet i høst har fått eller får brev i posten om hvilke nedkast de skal bruke, dato og klokkeslett for når de kan begynne å bruke nedkastene sammen med nøkkelbrikker til nedkastene. De som leier ut boenheter må videreformidle nøkkelbrikker til leietakerne, forklarer kommunikasjonsrådgiver hos Bir, Kari Mjømen.

Hva med næringsdrivende?

– Næringsdrivende må ta kontakt med sin avfallsaktør for informasjon om hvordan de kan koble seg til bossnettet. Flere virksomheter har investert i påkobling til bossnettet, og skal begynne å bruke det i høst.

Bossjakt i hus

– BIR Nett legger opp til utendørs nedkast for husholdninger. Dersom noen huseiere ønsker å investere i innendørs nedkast, så er det mulig. Eksisterende sjakter kan benyttes dersom de oppfyller våre spesifikasjonskrav. Utgifter til påkobling må likevel påregnes. Huseiere kan kontakte BIRs kundesenter for mer informasjon om dette, sier Mjømen.

Kan ikke kaste glass og metallemballasje

Glass og metallemballasje, grovavfall som møbler, stor pappemballasje, hvitevarer, ee-avfall og farlig avfall må leveres til en gjenvinningsstasjon og kan ikke kastes i et nedkast. Se lenger nede for linker til detaljer om hva som kan kastes hvor.

Fremdeles spørsmål?

– Det er BIRs kundesenter som tar imot henvendelser om bossnettet. I den forbindelse etablerer vi et mobilt infosenter som plasseres lokalt i de områdene som åpner. Dette infosenteret blir bemannet med ansatte fra kundesenteret vårt. Vi blir derfor å treffe i de områdene som blir tilkoblet bossnettet. Beboere kan selvfølgelig også ta kontakt med oss på telefon, e-post eller facebook, forklarer Mjømen.

Her er brosjyre fra BIR hvor du finner detaljer om hva du kan kaste/ levere hvor.

BIR har også laget video om hvordan du bruker bossnettet.



Følg Nordnesrepublikken

Del denne artikkelen